Fernando Alonso a hétvégi Bahreini Nagydíj előtt arra figyelmeztet, hogy a sivatagi pályán sem érdemes jobb eredményt várni a Ferraritól, mint Kínában.
Baka Gábor2012.04.18. szerda 10:00
A Maláj Nagydíjon ugyan meglepetésgyőzelmet aratott Fernando Alonso, de a spanyol a normális körülmények között, de igen szoros mezőnnyel zajló Kínai Nagydíjon már csak egy 9. helyet tudott kihozni a Ferrariból.
Alonso a csapat oldalán írt blogjában leszögezte, hogy a mostani hétvégének sem indul neki nagy reményekkel:
“Nagyon jól tudom, hogy Szahírban egy újabb nehéz hétvégére számíthatunk, ami magától értetődő, egyrészt a pálya jellege, másrészt pedig amiatt, mert az autó teljesen ugyanaz, mint Sanghajban volt. A Ferrarinak és nekem is szép eredményeim vannak Bahreinben: a csapat négyszer győzött, én háromszor, a legutóbbi épp az ágaskodó lovas bemutatkozásom volt. De a Forma-1-ben semmit nem számít a múlt, a hétvége most is csak a kármentésről szól majd számunkra.”
A vörös autó jelenlegi versenyképtelensége ellenére Alonso egyelőre még cseppet sem mondott le a bajnoki esélyekről.
“A bajnokság nagyon is nyílt, sok csapat hajthat a győzelemre, de egyértelmű, hogy nekünk nagyot kell ugranunk, ha mi is arra akarunk törekedni, hogy végül az élre jussunk. A lehető leghamarabb előrébb kell lépnünk. Én hiszek a csapatban, tudom, hogy Maranellóban mindenki mindent belead, hogy el is érjük ezt.”